CELEX: 32018D0918
Language: sk
Date: 2018-06-22 00:00:00
Title: Vykonávacie rozhodnutie Rady (EÚ) 2018/918 z 22. júna 2018, ktorým sa Nemecku a Poľsku povoľuje zaviesť osobitné opatrenie odchyľujúce sa od článku 5 smernice 2006/112/ES o spoločnom systéme dane z pridanej hodnoty

28.6.2018   
            
            
               SK
            
            
               Úradný vestník Európskej únie
            
            
               L 163/17
            
         VYKONÁVACIE ROZHODNUTIE RADY (EÚ) 2018/918
   z 22. júna 2018,
   ktorým sa Nemecku a Poľsku povoľuje zaviesť osobitné opatrenie odchyľujúce sa od článku 5 smernice 2006/112/ES o spoločnom systéme dane z pridanej hodnoty
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
   so zreteľom na návrh Európskej komisie,
   keďže:
   
               (1)
            
            
               Listami, ktoré Komisia zaevidovala 9. januára 2018 a 22. januára 2018, Nemecko a Poľsko požiadali o povolenie zaviesť osobitné opatrenie odchyľujúce sa od článku 5 smernice 2006/112/ES v súvislosti s výstavbou nového mosta medzi obcami Küstrin-Kietz a Kostrzyn nad Odrą.
            
         
               (2)
            
            
               Komisia listami z 5. marca 2018 postúpila žiadosť Nemecka a Poľska ostatným členským štátom. Listami zo 6. marca 2018 Komisia oznámila Nemecku a Poľsku, že má všetky informácie potrebné na posúdenie žiadosti.
            
         
               (3)
            
            
               V súlade s dohodou, ktorú majú Nemecko a Poľsko uzavrieť, by sa oblasť prác na demolácii existujúceho hraničného mosta a výstavbe nového mosta medzi obcami Küstrin-Kietz a Kostrzyn nad Odrą mala v súvislosti s daňou z pridanej hodnoty (ďalej len „DPH“) považovať za územie Poľska, pokiaľ sú dodávky tovaru a poskytnutia služieb, nadobudnutia tovaru v rámci Spoločenstva a dovozy tovaru určené na realizáciu uvedených prác.
            
         
               (4)
            
            
               Nemecko a Poľsko zastávajú názor, že daňové ustanovenia dohody sú v záujme zjednodušenia postupu plnenia daňových povinností súvisiacich s DPH opodstatnené. Bez takých ustanovení by bolo potrebné rozčleniť transakcie na základe územia, na ktorom sa vykonávajú, čo by znamenalo daňové komplikácie pre zhotoviteľov zodpovedných za práce.
            
         
               (5)
            
            
               Vzhľadom na to, že osobitné opatrenie zjednodušuje postup výberu DPH a malo by len zanedbateľný dopad na celkovú výšku daňových príjmov členských štátov vybratých na stupni konečnej spotreby, je vhodné odchýliť sa od ustanovení smernice 2006/112/ES a stanoviť, že na účely DPH sa všetky dodávky tovaru a poskytnutia služieb, nadobudnutia tovaru v rámci Spoločenstva a dovozy tovaru určené na demoláciu existujúceho hraničného mosta a výstavbu nového hraničného mosta medzi obcami Küstrin-Kietz a Kostrzyn nad Odrą vykonávajú na území Poľska, a teda by podliehali poľskej DPH.
            
         
               (6)
            
            
               Odchýlenie sa nemá žiadny vplyv na vlastné zdroje Únie pochádzajúce z DPH,
            
         PRIJALA TOTO ROZHODNUTIE:
   Článok 1
   Odchylne od článku 5 smernice 2006/112/ES sú Nemecko a Poľsko na účely dodávok tovaru a poskytovania služieb, nadobudnutí tovaru v rámci Spoločenstva a dovozu tovaru, ktoré sú určené na demoláciu existujúceho hraničného mosta a výstavbu nového hraničného mosta, oprávnení zaobchádzať s plochou staveniska hraničného mosta medzi obcami Küstrin-Kietz a Kostrzyn nad Odrą ako so súčasťou územia Poľska.
   Článok 2
   Toto rozhodnutie je určené Spolkovej republike Nemecko a Poľskej republike.
   
      V Luxemburgu 22. júna 2018
      
         
            Za Radu
         
         
            predseda
         
         V. GORANOV
      
   
   
      (1)  Ú. v. EÚ L 347, 11.12.2006, s. 1.